PF จ่อรับรู้รายได้โครงการแนวราบ-คอนโด 1.5 หมื่นลบ. ดันทั้งปีโตเข้าเป้า 2.5 หมื่นลบ.
PF จ่อรับรู้รายได้โครงการแนวราบ-คอนโด 1.5 หมื่นลบ. ดันทั้งปีโตเข้าเป้า 2.5 หมื่นลบ.
PF จ่อรับรู้รายได้โครงการแนวราบ-คอนโด 1.5 หมื่นลบ. ดันทั้งปีโตเข้าเป้า 2.5 หมื่นลบ.
23 ก.ย. 2562

นางสาวศิริรัตน์ วงศ์วัฒนา ประธานเจ้าหน้าที่กลุ่มการเงิน บริษัท พร็อพเพอร์ตี้ เพอร์เฟค จำกัด (มหาชน) หรือ PF เปิดเผยว่า แผนการดำเนินงานในช่วงครึ่งหลังของปี 2562 บริษัทจะทำรายได้เติบโตต่อเนื่องจากครึ่งปีแรก โดยคาดว่าจะทำรายได้รวมอีก 15,000 ล้านบาท เพิ่มขึ้นจากครึ่งปีแรกที่มีรายได้รวม 10,000 ล้านบาท ส่งผลให้รายได้ปีนี้จะอยู่ที่ 25,000 ล้านบาทตามเป้าหมาย
สำหรับรายได้ในครึ่งปีหลังนี้ นอกจากจะมาจากผลการดำเนินงานที่ดีแล้ว ยังจะมาจากการขายที่ดินและเงินลงทุนอีกด้วย โดยบริษัทจะมีการรับรู้รายได้ทั้งจากโครงการต่าง ๆ ที่ดำเนินการอยู่ เป็นรายได้จากโครงการแนวราบ 6,000 ล้านบาท รายได้จากโครงการคอนโดมิเนียม 6,000 ล้านบาท ซึ่งรวมคอนโดมิเนียมในประเทศญี่ปุ่น “ยู คิโรโระ” ที่ได้รับการตอบรับอย่างดีเยี่ยม และจะเริ่มโอนกรรมสิทธิ์ในเดือนธันวาคมนี้เป็นมูลค่า 1,900 ล้านบาท
นอกจากนี้ บริษัทจะมีรายได้จากการขายที่ดินและเงินลงทุนต่อเนื่องอีกประมาณ 1,000 ล้านบาท และยังมีรายได้จากธุรกิจโรงแรมและอื่น ๆ อีก 2,000 ล้านบาท
ทั้งนี้ ณ สิ้นสุดไตรมาส 2 บริษัทมียอดขายที่สามารถรับรู้รายได้ (Backlog) ในครึ่งปีหลังแล้วจำนวน 4,797 ล้านบาท ทำให้มั่นใจอย่างมากว่าจะสามารถดำเนินการตามเป้าหมายรายได้ที่ตั้งไว้
จากผลการดำเนินงานที่ดีอย่างต่อเนื่อง รวมทั้งการขายที่ดินและเงินลงทุนตามแผนงานที่วางไว้ จะทำให้บริษัทสามารถลดภาระหนี้ลงได้อย่างรวดเร็ว โดยมีเป้าหมายที่จะลดหนี้ลง 5,000 ล้านบาท ภายในต้นปี 2563 ซึ่งจะทำให้บริษัทมีอันดับความน่าเชื่อถือหรือเครดิตเรทติ้งเพิ่มขึ้น ส่งผลให้ดอกเบี้ยของหุ้นกู้ที่จะออกใหม่มีแนวโน้มลดลง เป็นประโยชน์ต่อการออกหุ้นกู้ใหม่ ๆ ในอนาคต
สำหรับหุ้นกู้ที่เสนอขายในระหว่างวันที่ 23-25 กันยายนนี้ มีวัตถุประสงค์เพื่อต้องการชำระคืนหนี้เดิม ดังนั้น จึงไม่เป็นการเพิ่มภาระหนี้ให้แก่บริษัท แต่อย่างใด